Төсөл

**МОНГОЛ УЛСЫН ИХ ХУРЛЫН ТОГТООЛ**

2016 оны … дугаар Улаанбаатар

сарын ...-ны өдөр Дугаар... хот

**Нийтийн сонсгол зохион байгуулах**

**журам батлах тухай**

Нийтийн сонсголын тухай хуулийн 18 дугаар зүйлийн 18.7 дахь хэсгийг үндэслэн Монгол Улсын Их Хурлаас ТОГТООХ нь:

1.“Нийтийн сонсгол зохион байгуулах журам”-ыг хавсралтаар баталсугай.

2.Энэ тогтоолыг 2016 оны … дугаар сарын … өдрөөс эхлэн дагаж мөрдсүгэй.

Гарын үсэг

Монгол Улсын Их Хурлын … дугаар

тогтоолын … дугаар хавсралт

**НИЙТИЙН СОНСГОЛ ЗОХИОН БАЙГУУЛАХ ЖУРАМ**

**Нэг.Нийтлэг үндэслэл**

 1.Энэ журмын зорилт нь ерөнхий хяналтын болон төсвийн хяналтын сонсгол зохион байгуулах үндэслэл, нарийвчилсан журам, сонсголын дэгийг тогтооход оршино.

 2.Засгийн газар, төрийн захиргааны төв байгууллага, нутгийн өөрөө удирдах байгууллага Нийтийн сонсголын тухай хуулийн 8.3-т заасан ерөнхий хяналтын болон 9.3-т төсвийн хяналтын сонсголыг зохион байгуулахдаа энэ журмыг баримтална.

**Хоёр.Нийтийн сонсгол зохион байгуулах үндэслэл**

 1.Ерөнхий хяналтын сонсголыг явуулах хүсэлтийг бичгээр гаргах бөгөөд хүсэлтэд сонсгол зохион байгуулах үндэслэл, шаардлагыг тодорхой заасан байх ба сэдэв, зорилго, товын талаархи саналаа тусгаж болно.

 2.Иргэн, хуулийн этгээдээс ерөнхий хяналтын сонсгол явуулах хүсэлтийг иргэдийн Төлөөлөгчдийн Хуралд ирүүлсэн, түүнчлэн иргэдийн Төлөөлөгчдийн Хурлын нийт төлөөлөгчийн дөрөвний нэгээс доошгүй төлөөлөгч хүсэлт гаргасан бол хүсэлтийг хүлээн авснаас хойш ажлын таван өдрийн дотор иргэдийн Төлөөлөгчдийн Хурлын Тэргүүлэгчид Нийтийн сонсголын тухай хуульд заасан шаардлагыг хангаж байгаа эсэх, тухайн асуудлаар нийтийн сонсгол явуулах эсэхийг хуралдаанаараа хэлэлцэн шийдвэрлэнэ. Хэрэв нийтийн сонсгол зохион байгуулах шаардлагагүй гэж үзсэн бол үндэслэл бүхий хариуг хүсэлт гаргасан иргэн, хуулийн этгээдэд ажлын гурван өдрийн дотор бичгээр өгнө.

 3.Засгийн газар, төрийн захиргааны төв, нутгийн өөрөө удирдах, нутгийн захиргааныбайгууллага төсвийн хяналтын сонсголыг жилд нэг удаа өөрийн эрхлэх асуудлын хүрээнд хамаарах төсвийн хүрээнд зохион байгуулна.

 4.Төсвийн хяналтын сонсгол зохион байгуулан явуулах хугацааг товлон зарламагц тухайн асуудлаар төрийн аудитын байгууллагын дүгнэлт гаргуулахаар холбогдох баримт бичгийг хүргүүлэх бөгөөд төрийн аудитын байгууллага нь уг дүгнэлтийг нийтийн сонсгол болохоос ажлын гурваас доошгүй өдрийн өмнө ирүүлнэ.

 5.Төсвийн хяналтын болон ерөнхий хяналтын сонсгол зохион байгуулах тов, сэдэв, сонсгол даргалагчийг Засгийн газар хуралдаанаараа, төрийн захиргааны төв байгууллагын хувьд сайд, нутгийн өөрөө удирдах байгууллагын хувьд тухайн шатны иргэдийн Төлөөлөгчдийн Хурлын Тэргүүлэгчид, нутгийн захиргааны байгууллагын хувьд Засаг дарга тус тус сонгож томилно.

 **Гурав.Нийтийн сонсголын бэлтгэл хангах**

 1.Сонсгол зохион байгуулагчаас нийтийн сонсголын товыг тогтоосон бол товлосон өдрөөс хойш долоо хоногийн дотор Нийтийн сонсголын тухай хуулийн 21 дүгээр зүйлд заасан арга хэрэгслээр сонсгол явуулах огноо, цаг, сэдэв, байр, ажиглагчаар оролцох хүний тоо, оролцогчдыг хэрхэн бүртгэх, бүртгэл дуусах хугацааны талаар нийтэд зарлан мэдээлнэ.

 2.Сонсголын товыг зайлшгүй хойшлуулах шаардлагатай бол Нийтийн сонсголын тухай хуулийн 20.4-д зааснаар дахин зарлана.

 3.Сонсгол зохион байгуулах танхимыг бэлтгэх, техникийн бэлтгэлийг хангах, сонсголын тэмдэглэл хөтлөх, сонсгол даргалагчийн хүсэлтээр сонсголын дэг зөрчигчийг танхимаас гаргах, сонсголыг хэвлэл мэдээллийн хэрэгслээр дамжуулах, хэвлэл мэдээллийн ажилтнуудыг урьж оролцуулах ажлыг Нийтийн сонсголын тухайн хуулийн 16.1-д заасан этгээд /цаашид “ажлын алба” гэх/ хариуцна.

 4.Сонсголд оролцогч, ажиглагч, шинжээчийн тооны дээд хязгаарыг сонсгол болох танхимын багтаамж, тухайн асуудлын хүрээнээс хамааран сонсгол зохион байгуулагч тогтооно.

 5.Тухайн сонсголд оролцож санал хэлэх, мэдээлэл өгөх, эсхүл ажиглах иргэн, хуулийн этгээд нь сонсгол болохоос ажлын таваас доошгүй өдрийн өмнө сонсгол зохион байгуулагчид мэдэгдэж, оролцогч**,** эсхүл ажиглагчаар оролцохоо бүртгүүлэх бөгөөд шаардлагатай бол санал, мэдээллээ урьдчилан бичгээр ирүүлэх бөгөөд ажлын алба оролцогчийг сонсголоор хэлэлцэх асуудалтай холбоотой мэдээлэл, сонсголд оролцох зааварчилгаагаар хангана. Ажиглагч нь нийтийн сонсголын үед асуулт асуух, үг хэлэх эрх эдлэхгүй.

 6.Сонсгол зохион байгуулагч шаардлагатай гэж үзвэл шинжээч томилж, сонсголд оролцуулж болох бөгөөд шинжээчийн тухайн үйл ажиллагааны зардлыг сонсгол зохион байгуулах байгууллагын төсвөөс гаргана.

 7.Ажлын алба энэ журмын 5-д заасны дагуу бүртгэсэн нэрсийг сонсгол даргалагчид хэлэлцүүлэг эхлэхээс ажлын хоёр өдрийн өмнө танилцуулж, сонсгол даргалагчийн урилгаар оролцох хүмүүсийн нэрсийг авна. Бүртгүүлсэн болон урилгаар оролцох оролцогчдын нэрсийг бүртгүүлсэн дарааллын дагуу холбогдох байгууллагын цахим хуудсанд хэлэлцүүлэг эхлэхээс нэг хоногийн өмнө байрлуулна.

 8.Монгол Улсад үйл ажиллагаа явуулж байгаа гадаадын болон олон улсын байгууллага, аж ахуйн нэгж, тухайн асуудлаар мэргэшсэн мэргэжлийн холбоо, төрийн бус байгууллагын төлөөллийг сонсгол даргалагчийн урилгаар оролцуулна.

 9.Сонсголд заавал оролцож, тодорхой асуудлаар тайлбар, мэдээлэл хийх төрийн байгууллага, албан тушаалтан, иргэн, хуулийн этгээд, мэргэжлийн шинжээч нарт нийтийн сонсгол болохоос ажлын таваас доошгүй өдрийн өмнө сонсголд оролцох талаар мэдэгдэх бөгөөд тэдний нэрсийг жагсаалт гарган нийтэд мэдээлнэ.

 10.Эрхэлж байгаа албан тушаалын хувьд сонсголд заавал оролцох үүрэг хүлээсэн төрийн албан хаагч сонсголд оролцох, мэдээлэл тайлбар өгөхөөс татгалзсан бол Төрийн албаны тухай хуулийн 15.1.16-д заасан нийтийн сонсголыг зохион байгуулан явуулах, сонсголд оролцох журмыг зөрчсөн гэж үзнэ.

**Дөрөв.Нийтийн сонсгол зохион байгуулах**

 1.Сонсгол даргалагч сонсголын сэдэв, хүсэлт, сонсгол зарласан огноо, сонсголд дуудагдсан албан тушаалтан, холбогдох этгээд, шинжээч, тайлбар хийх хүний нэр, сонсголд оролцогчдын тоо, сонсголын дэг зэргийг 10 минутад багтаан танилцуулна.

 2.Сонсгол явуулах хүсэлт гаргасан этгээд, эсхүл тэдгээрийн төлөөлөгч хүсэлтийнхээ үндэслэл, шаардлагын талаар 10 минутад багтаан танилцуулна.

 3.Сонсголд оролцогч санал хэлэх, тайлбар, дүгнэлт гаргах дарааллыг сонсгол даргалагч тогтооно. Дарааллыг тогтоохдоо ялгаварлалгүйгээр хандах бөгөөд эерэг болон эсрэг саналтай, олонхи болон цөөнхийн төлөөллийг оролцуулах зарчим баримтална.

 4.Сонсголд оролцогчийн үг хэлэх хугацааг 3-10 минутаар тогтооно.

 5.Хөгжлийн бэрхшээлтэй, хэл ярианы бэрхшээлтэй хүмүүст үг хэлэх хугацааг шаардлагатай хэмжээгээр сунгаж олгоно.

 6.Санал, тайлбар, дүгнэлттэй холбогдуулан оролцогчоос асуулт асуух хугацаа 2 минутаас илүүгүй, нэмэлт асуулт асуух хугацаа 1 минутаас илүүгүй байна.

 7.Асуулт, хариулт дууссаны дараа сонсголд оролцогчид болон хүсэлт гаргасан төлөөлөл санал, дүгнэлтээ нэг минутын хугацаанд хэлнэ.

 8.Асуулт тавих, үг хэлэхдээ сонсголын сэдвээс өөр сэдвийг хөндсөн тохиолдолд сонсгол даргалагч асуулт тавих, үг хэлэхийх тасалж болно.

 9. Сонголд оролцогч бүдүүлэг үг хэллэг хэрэглэх, бусдыг доромжлох, яриаг нь таслах, зөвшөөрөлгүйгээр үг хэлэх, хашгирах, шүгэлдэх зэргээр бусдад үгээ чөлөөтэй хэлэхэд саад учруулсан болон сонсгол зохион байгуулагч болон сонсгол даргалагчийн хууль ёсны шаардлагыг биелүүлэхээс татгалзвал сонсгол даргалагч дэг баримтлахыг шаардах бөгөөд шаардлагыг үл биелүүлбэл Ажлын алба оролцогчийг танхимаас гаргаж болно.

 10. Сонсгол даргалагч сонсголыг хааж үг хэлнэ.

 11. Ажлын алба сонсголын тэмдэглэлийг тухайн байгууллагын албан ёсны цахим хуудсанд ажлын таван өдрийн дотор байрлуулна.

 12.Сонсгол зохион байгуулагдсны дараа сонсголын үр дүнд тайлан, дүгнэлт гаргаж, шаардлагатай байгууллага, албан тушаалтанд бичгээр хүргүүлэх ба байгууллагын албан ёсны цахим хуудсанд мэдээлнэ.

---оОо---